Ego Galterius Dei gratia episcopus et ego Hugo decanus et capitulum Eduen., considerantes in Eduensi ecclesia contingere scandala sepius non modica propterea quod, tam persone nostre, quam alii canonici nostri censas debitas capitulo pro terris quas tenent et alias generaliter tam de nummis missarum et vesperarum, quam de denariis anniversariorum, statutis terminis non persolvunt, indempnitati nostre ecclesie prout debemus et tenemur consulere, cupientes ne tale quod sine pena fiat impudenter decetero, communi consilio ad remedium curavimus adhibere: presenti decreto firmiter statuimus ut quicumque persona sive simplex canonicus censam quocumque capitulo Eduensi debitam, statuto tempore non persoluerit, evitetur a choro nec vocem habebit in capitulo, elapso termino debite solutionis et quamdiu evitatione permanserit, de fructibus prebende sue ullam prorsus percipiet portionem. Postquam vero pecuniam debitam persoluerit, eadem die qua introibit chorum ad missam generalem sive ad vesperas singulis qui intererunt officio pro satisfactione in emenda duos denarios distribuet et unum cereum dimidie libre qui ante altare beati Nazarii ardebit. Quia vero major contumacia vindictam exigit graviorem, id decrevimus adjungendum, quod si quis timore Dei et erubescentia seculi postpositis, in dicta pertinacia per annum duraverit, ex tunc terram, id redditus, pro quibus censam debet, amittat, exceptis IIIIor principalibus personis que non subjacebunt supradicte pene, scilicet decanus, magnus archidiaconus, cantor et prepositus, sed tamen ecclesia cessabit pro ipsis. Ut autem hec constitutio irrevocabiliter in posterum observetur, presenti carte sigilla nostra apposuimus de communi omnium voluntate. Anno gracie Mº CCº decimo.